钦定古今图书集成/明伦汇编/交谊典/第113卷
## 钦定古今图书集成/明伦汇编/交谊典/第113卷

| 钦定古今图书集成 明伦汇编 第一百十三卷 |

| |

钦定古今图书集成明伦汇编交谊典

第一百十三卷目录

忿争部纪事

忿争部杂录

忿争部外编

交谊典第一百十三卷

《山海经海外东经》：“君子国，其人好让不争。”

《诗经虞芮质厥成传》：“虞芮之君相与争田，久而不平，
乃相谓曰：‘西伯，仁人也，盍往质焉’。乃相与朝周，则耕
者让畔，行者让路。二国之君感而相谓曰：‘我等小人，
不可以履君子之庭’。乃相让，以其所争田为闲田。”
《左传》隐公十一年“春，滕侯、薛侯来朝，争长。薛侯曰：‘我
先封’。滕侯曰：‘我周之卜正也；薛，庶姓也，我不可以后
之’。”公使羽父请于薛侯曰：“君与滕君，辱在寡人。《周谚》
有之曰：‘山有木，工则度之；宾有礼，主则择之’。周之宗
盟，异姓为后。寡人若朝于薛，不敢与诸任齿。君若辱
贶寡人，则愿以滕君为请。”薛侯许之，乃长滕侯。
郑伯将伐许，五月甲辰，授兵于大宫。公孙阏与颖考
叔争车，颖考叔挟辀以走，子都拔棘以逐之，及大逵，
弗及，子都怒。秋七月，公会齐侯、郑伯伐许。庚辰，傅于
许。颖考叔取郑伯之旗《蝥弧》以先登，子都自下射之，
颠。瑕叔盈又以蝥弧登，周麾而呼曰：“君登矣！”郑师毕
登。

文公十有四年春，顷王崩。周公阅与王孙苏争政，故
不赴。凡崩薨不赴则不书，祸福不告亦不书，惩不敬
也。

周公将与王孙苏讼于晋，王叛王孙苏，而使尹氏与
《聃启》讼周公于晋，赵宣子平王室而复之。

成公四年，晋栾书将中军，荀首佐之，士燮佐上军，以
救许，伐郑，取氾祭。楚子反救郑。郑伯与许男讼焉，皇
戍摄郑伯之辞，子反不能决也，曰：“君若辱在寡君，寡
君与其二三臣共听两君之所欲成，其可知也。不然，
侧不足以知二国之成。”

五年，许灵公愬郑伯于楚。六月，郑悼公如楚，讼不胜。
楚人执皇戍及子国。故郑伯归，使公子偃请成于晋。
十一年，周公楚恶惠襄之偪也，且与伯舆争政，不胜，
怒而出。及阳樊，王使刘子复之，盟于鄄而入。三日，复
出奔晋。晋郤至与周争鄇田，王命刘康公、单襄公讼
诸晋。郤至曰：“温，吾故也，故不敢失刘子。”单子曰：“昔周
克商，使诸侯抚封。苏忿生以温为司寇，与檀伯达封
于河。苏氏即狄，又不能于狄而奔卫。襄王劳文公而
赐之温，狐氏、阳氏，先处之而后及。子若治其故，则王
官之邑也，子安得之？”晋侯使郤至勿敢争。

襄公十年，王叔陈生与伯舆争政，王右伯舆。王叔陈
生怒而出奔。及河，王复之，杀史狡以说焉，不入，遂处
之。晋侯使士丐平王室，王叔与伯舆讼焉。王叔之宰
与伯舆之大夫瑕禽坐狱于王庭，士丐听之。王叔之
宰曰：“筚门闺窦之人而皆陵其上，其难为上矣。”瑕禽
曰：“昔平王东迁，吾七姓从王，牲用备具，王赖之而赐
之骍旄之盟，曰：‘世世无失职。若《筚门》闺窦，其能来东
底乎？且王何赖焉？今自王叔之相也，政以贿成，而刑
放于宠，官之师旅，不胜其富，吾能无《筚门》闺窦乎？唯
大国图之，下而无直，则何谓正矣’？”范宣子曰：“天子所
右，寡君亦右之，所左亦左之。”使王叔氏与伯舆合要，
王叔氏，不能举其契。王叔奔晋。不书，不告也。单靖公
为卿士，以相王室。

诸侯伐郑，师于牛首。初，子驷与尉止有争，将御诸侯
之师而黜其车。尉止获，又与之争。子驷抑尉止曰：“尔
车，非礼也。”遂弗使献。初，子驷为田洫，司氏、堵氏、侯氏、
子师氏皆丧田焉，故五族聚群。不逞之人因公子之
徒以作乱。于是子驷当国，子国为司马，子耳为司空，
子孔为司徒。冬，十月戊辰，尉止、司臣侯。晋堵女父、子
师仆帅贼以入，晨，攻执政于西宫之朝，杀子驷、子国、
子耳。劫郑伯以如北宫。子孔知之，故不死。

二十六年春，秦伯之弟鍼如晋修成。叔向命召行人
子员，行人子朱曰：“朱也当御。三云。”叔向不应。子朱怒
曰：“班爵同，何以黜朱于朝？”抚剑从之。叔向曰：“秦、晋不
和久矣。今日之事幸而集，晋国赖之。不集，三军暴骨。
子员道二国之言无私。子尝易之，奸以事君者，吾所
能御也。”拂衣从之。人救之，平公曰：“晋其庶乎！吾臣之
所争者大。”师旷曰：“公室惧卑，臣不心竞而力争，不务
德而争善，私欲已侈，能无卑乎？”

楚子侵郑，五月，至于城麋。郑皇颉戍之出与楚师战，
败穿封戍，囚皇颉。公子围与之争之，正于伯州犁。伯
州犁曰：“请问于囚。”乃立囚。伯州犁曰：“所争，君子也，其
何不知？”上其手，曰：“夫子为王子围，寡君之贵介弟也下其手，曰：“此子为穿封戍，方城外之县尹也。谁获”子
囚？曰：“颉遇王子弱焉。”戍怒，抽戈逐王子围，弗及。楚人
以皇颉归。

二十九年，郑伯有使公孙黑如《楚，辞》曰：“楚、郑方恶，而
使余往，是杀余也。”伯有曰：“世行也。”子晳曰：“可则往，难
则已，何世之有？”伯有将强使之。子晳怒，将伐伯有氏，
大夫和之。十二月己巳，郑大夫盟于伯有氏。裨谌曰：
“是盟也，其与几何？《诗》曰：‘君子屡盟，乱是用长’。今是长
乱之道也，祸未歇也，必三年而后能纾。”

三十年，子产相郑伯以如晋，叔向问郑国之政焉。对
曰：“吾得见与否，在此岁也。驷、良方争，未知所成。若有
所成，吾得见，乃可知也。”叔向曰：“不既和矣乎？”对曰：“伯
有侈而愎。子晳好在人上，莫能相下也。虽其和也，犹
相积恶也，恶至无日矣。”

昭公八年七月甲戌，齐子尾卒。子旗欲治其室，丁丑，
杀梁婴。八月庚戌，逐子成。子工、子车，皆来奔，而立子
良氏之宰。其臣曰：“孺子长矣，而相吾室，欲兼我也。”授
甲将攻之。陈桓子善于子尾，亦授甲将助之。或告子
旗，子旗不信，则数人告，将往，又数人告于道，遂如陈
氏。桓子将出矣，闻之而还，游服而逆之，请命。对曰：“闻
彊氏授甲，将攻子。子闻诸？曰：‘弗闻，子盍亦授甲’。”无宇
请从。子旗曰：“‘子胡然？彼孺子也，吾诲之，犹惧其不济；
吾又宠秩之，其若先人何’？子盍谓之《周书》曰：‘惠不惠，
茂不茂’，康叔所以服弘大也。”桓子稽颡曰：“顷灵福子，
吾犹有望。”遂和如初。

十四年，晋邢侯与雍子争鄐田，久而无成士。景伯如
楚，叔鱼摄理。韩宣子命断旧狱，罪在雍子。雍子纳其
女于叔鱼，叔鱼蔽罪邢侯。邢侯怒，杀叔鱼、雍子于朝。
宣子问其罪于叔向。叔向曰：“三人同罪，施生戮死可
也。雍子自知其罪，而赂以买直，鲋也”；鬻狱，邢侯专杀，
其罪一也。己恶而掠美为昏，贪以败官为墨，杀人不
“忌为贼。《夏书》曰：‘昏墨贼杀’，皋陶之刑也。请从之。”乃施
邢侯，而尸雍子与叔鱼于市。

定公元年，孟懿子会城成周，庚寅，栽宋。仲几不受功，
曰：“滕、薛郳吾役也。”薛宰曰：“宋为无道，绝我小国于周，
以我适楚，故我常从宋。”晋文公为《践土之盟》，曰：“凡我
同盟，各复旧职，若从践土，若从宋，亦唯命。”仲几曰：“践
土固然。”薛宰曰：“薛之皇祖奚仲居薛，以为夏车正。奚
仲迁于邳，仲虺居薛，以为汤左相。若复旧职，将承王
官，何故以役诸侯？”仲几曰：“三代各异物，薛焉得有旧？
为宋役，亦其职也。”士弥牟曰：“晋之从政者新，子姑受
功归吾视诸故府。”仲几曰：“纵子忘之，山川鬼神其忘
诸乎？”士伯怒谓韩简子曰：“薛征于人，宋征于鬼，宋罪
大矣，且己无辞而抑我以神，诬我也。启宠纳侮，其此
之谓矣。必以仲几为戮。”乃执仲几以归。三月，归诸京
师。

四年，刘文公合诸侯于召陵，将会，卫子行敬子言于
灵公曰：“会同难，啧，有烦言，莫之治也。其使祝佗从。”〈注〉
《啧》，至也。烦言忿争。

五年，斗辛闻吴人之争宫也，曰：“吾闻之，不让则不和，
不和不可以远征。吴争于楚必有乱，有乱则必归，焉
能定楚？”

九年春，宋公使乐大心盟于晋，且逆乐祁之尸。辞伪
有疾。乃使向巢如晋盟，且逆子梁之尸。子明谓桐门
右师，出曰：“吾犹衰绖，而子击钟，何也？”右师曰：“丧不在
此故也。”既而告人曰：“已衰绖而生子，余何故舍锺？”子
明闻之，怒言于公曰：“右师将不利戴氏，不肯适晋，将
作乱也。不然，无疾。”乃逐桐门右师。

《吴越春秋》：伍子胥如吴时，遇专诸于途。专诸方与人
斗，将就之，适其怒，有万人之气，其妻一呼即还。子胥
怪而问其状，专诸曰：“夫屈一人之下，必伸万人之上。”
《史记·孔子世家》：孔子去陈，过蒲，会公叔氏以蒲叛，蒲
人止。孔子弟子有公良孺者，有勇力，谓曰：“昔从夫子
遇难于匡，今遇难于此，命也。吾宁斗而死。”斗甚疾，蒲
人惧，谓孔子曰：“苟无适卫，吾出子。”

《左传哀公十三年》：秋七月辛丑盟，吴、晋争先。吴人曰：
“于周室，我为长。”晋人曰：“于姬姓，我为伯。”赵鞅呼司马
寅曰：“日旰矣，大事未成，二臣之罪也。建鼓整列，二臣
死之，长幼必可知也。”对曰：“请姑视之。”反曰：“肉食者无
墨。今吴王有墨，国胜乎？大子死乎？且夷德轻，不忍久，
请少待之。”乃先晋人。

《胡非子》胡非子修墨以教。有屈将子甚勇，闻墨者非
斗带剑危冠，往见胡非子，劫而问之曰：“将闻先生非
斗而好勇，有说则可，无说则死。”胡非子为言五勇，屈
将子悦服。

《吕氏春秋》：“楚之边邑名曰卑梁。其处女争桑于境上，
戏而伤卑梁之女。卑梁人以让吴人，吴人应不恭，怒
而杀之。吴人往报之，尽屠其家。于是吴、楚大争。”
《韩非子内储说上篇》：“张仪欲以秦、韩与魏之势代齐、
荆，而惠施欲以齐、荆偃兵，二人争之。群臣左右皆为
张子言，而以攻齐、荆为利，而莫为惠子言。王果听张子，而”以《惠子言》为“不可。”

《内储说下》篇：“戴驩为宋太宰，皇喜重于君，二人争事
而相害也。皇喜遂杀宋君而夺其政。”

《史记蔺相如传》：相如功大，拜为上卿，位在廉颇之右。
廉颇曰：“我为赵将，有攻城野战之大功，而蔺相如徒
以口舌为劳，而位居我上，吾不忍为之，下，必辱之。”相
如闻，不肯与会。每朝常称病，不欲与颇争列。于是舍
人请辞去，相如曰：“强秦不敢加兵于赵者，徒以吾两
人在也。今两虎共斗，其势不俱生，所以先国家而后
私仇”也。

《汉书邴吉传》：“吉尝出，逢清道群斗者，死伤横道，吉过
之不问，掾史独怪之，吉曰：‘民斗相杀伤，长安令、京兆
尹职所当禁，宰相不亲小事’。”

袁山松《后汉书》，刘盆子居长乐宫，赤眉诸将日会论
功名，自言欲为谋主，欲得某官，争言号呼，拔剑相击。
《东观汉记》，执金吾贾复，在汝南，部将杀人，颍川捕得
寇恂，乃戮之于市，复以为耻，过颍川，谓左右曰：“‘吾今
见恂，必手剑之’。恂知其谋，不欲与相见，恂曰：‘昔蔺相
如屈于廉颇者，为国也’。”乃敕属县盛供具，一人皆兼
二人之馔。恂乃出迎于道，称疾还。贾复勒兵欲追之，
而吏士皆醉，遂过去。恂以状闻，上乃征恂。恂至，引见，
时复先在座，欲起相避。上曰：“天下未定，两虎安得私
斗？”

《风俗通》：临淮有一人持一疋缣，到市卖之，道遇雨，披
戴。后人求其庇荫，授与一头，雨霁当别，因共争，各云
我缣，诣府自言，丞相薛宣呼骑吏中断，缣各与半。后
人滥受，因前博之。缣主称冤，宣然后知，责之具服。
《后汉书。方术传》：杨由常从人饮，敕御者酒三行，便宜
严驾。既而趣去，后主人舍有斗相杀者，人问何以知
之，曰：“向社中木上有鸠斗，此兵贼之象也。”其言多验。
桓谭《新论》：余前为典乐大夫，有鸟鸣于庭树上，而府
中门下皆为忧惧。后余与典乐谢俟争斗，俱坐免去。
会稽典录夏香，时曼卿门侧有大井，上有瓦盆，里中
儿童各竞饭牛，争水共斗。香豫为汲，多置盆器，由是
无争。

《逸士传》：高凤邻里有争财斗者，兵刃相加，凤脱衣巾
为叩头曰：“仁义逊让，不可废也。”争财者投兵谢之而
罢。

管宁所居屯落，会有汲者，或男女杂错，或争井斗阋。
宁患之，乃买器分置井旁，汲以待之，不复斗。

《英雄记》：吕布字奉先，刘备屯小沛，袁术遣将纪灵步
士三万攻备，备求救于布，布率骑千馀驰赴之，遣人
招备，并请灵等飨，因谓灵曰：“布性不喜合斗，但喜解
斗耳。”

《小名录》：“蜀刘封者，本罗侯寇氏之子，长沙刘氏之甥
也。先主至荆州，未有继嗣，养为子。年二十馀，有武艺，
气力过人。将兵与诸葛亮溯流西上，所在战克。益州
既定，以封为副中郎，稍迁副将军。后与孟达会兵，上
容封与达忿争不和，封夺达鼓吹，达惧，乃发表辞先
主，率所领降于魏。”

《世说》：补：时苗令寿春日，蒋济作扬州治中。苗初至，谒
济。济素嗜酒，适会其醉，不时见苗，苗恚恨，还刻木为
人，署曰“酒徒蒋济”，竖之墙下，旦夕射之。

《晋书傅元传》：“元迁侍中。初，元进皇甫陶，及入而抵元
以事，与陶争言喧哗，为有司所奏，二人竟坐免官。”
《石勒载记》：“勒称赵王令武乡耆旧赴襄国，既至，勒亲
与乡老欢饮。初，勒与李阳争麻地，迭相殴击。至是谓
父老曰：‘李阳壮士也，沤麻是布衣之恨。孤方崇信于
天下，宁仇匹夫乎’？乃使召阳。既至，勒引阳臂笑曰：‘孤
往日厌卿老拳，卿亦饱孤毒手’。”因赐甲第一区，拜参
军都尉。

郭璞《易洞》林殷鸿乔令吾作卦，得大壮之夬，语之云：
“慎勿与许姓者共事，田作也，必斗相伤。”殷还先成，遂
与许姓共田。田熟有所争，此人举杖欲撞之，乔退思
中间之戒，辞谢谨，乃得休。

《世说新语》：王大、王恭尝俱在何仆射坐，恭时为丹阳
尹。大始拜荆州讫，将乖之际，大劝恭酒，恭不为饮，大
逼强之，转苦，便各以裙带绕手。恭府近千人，悉呼入
斋。大左右虽少，亦命前意，便欲相杀。何仆射无计，因
起排坐二人之间，方得分散。所谓势利之交，古人羞
之。

桓南郡小儿时，与诸从兄弟各养鹅共斗。南郡鹅每
不如，甚以为忿。迺夜往鹅栏间，取诸兄弟鹅悉杀之。
既晓，家人咸以惊骇，云是变怪。以白车骑。车骑曰：“无
所致怪，当是南郡戏耳。”问，果如之。

《南史谢弘微传》：“弘微曾孙览为侍中，颇乐酒，因宴席
与散骑常侍萧琛辞相诋毁，为有司所奏。武帝以览
年少不直，出为中权长史。”

《魏书奚斤传》：“斤世典马牧，父箪有宠于昭成时。国有
良马忽失，后知刘库仁所盗，箪闻而驰往取焉。库仁
以国甥恃宠，惭而逆击箪箪，捽其发落，伤其一乳。及苻坚使库仁与卫辰分领国部，箪惧，将家窜于民间，
库仁求之急，箪遂西奔卫辰。及太祖灭卫辰，箪晚乃
得归，故名位后于旧臣。”

《北史游雅传》：“雅因议论长短，忿儒者陈奇，遂陷奇至
族，议者深责之。”
《吕罗汉传》：“其先石勒时徙居幽州。祖显，字子明，少好
学，性廉直，乡人有忿争者，皆就质焉。”

《崔光传》：“光崇信佛法，礼拜诵读，老而愈甚。终日怡怡，
未尝恚忿。”

《崔亮传》：侍中广平王怀，以母弟之亲，左右不遵宪法，
敕亮推究。孝明禁怀不通宾客者久之。后因宴集，怀
恃亲使忿，欲陵突亮。亮乃正色责之，即起于孝明前
脱冠请罪，遂拜辞欲出。孝明曰：“广平麤疏，向来又醉，
卿之所悉，奈何如此也？”遂诏亮复坐，令怀谢焉。
《毕众敬传》：众敬曾孙义云，闺门秽杂，声遍朝野。为郎
时，与左丞宋游道因公事忿竞，游道廷辱之云：“《雄狐》
之诗，千载为汝。”义云一无所答。

《李灵传》：灵子元忠，元忠有女曰法行，幼好道，遂为尼。
异母弟宗偘与族人孝衡争地相毁，尼曰：“我有地，二
家欲得者，任来取之，何为轻致忿讼？”宗偘等惭，遂让
为闲田。

《薛辩传》：“辩五世孙端，端从祖弟湖与物无竞，好以德
义服人。或有兄弟忿阋、邻里争讼者，恐湖闻之，皆内
自改悔，乡闾化其风教，咸以敬让为先。”

《文中子周公》篇：“陈守谓薛生曰：‘吾行令于郡县，而盗
不止，夫子居于乡里，而争者息，何也’？薛生曰：‘此以言
化，彼以心化’。”

《隋书杨汪传》：“汪少凶疏，好与人群斗，拳所殴击，无不
颠踣。”

《册府元龟》：“唐崔日用为黄门侍郎、参知政事。为相月
馀，与中书侍郎薛稷不协，于中书忿竞，日用由是停
知政事。”

李适之代牛仙客为左相，与李林甫争权不叶。陇右
节度皇甫惟明、刑部尚书韦坚、户部尚书裴宽、京兆
尹韩朝宗悉与适之善，林甫皆中伤之，构成其罪，相
继放逐。适之惧不自安，求为散职，乃罢知政事。李吉
甫再为平章事，秉政之后，视听时有所蔽，人心疑惮。
时之负公望者，虑为吉甫所忌，多迎畏之。宪宗知其
事，未周岁，遂擢用李绛，大与绛不叶。而绛性刚讦，于
帝前互有争论，人多直绛。然性畏慎，虽甚不悦者亦
无所伤。

《旧唐书代宗本纪》：“皇姨弟薛华因酒色之忿，手刃三
人，弃尸于井。事发，赐自尽。”

《酉阳杂俎》：蜀市人赵高好斗，常入狱，满背镂毗沙门
天王，吏欲杖背，见之辄止，恃此转为坊市患害。
《册府元龟》：李愚为平章事，与刘昫俱在中书，时冯道
已出镇同州，而昫与道为婚家，而愚性太峻，或因旧
事不便要厘革者，对论不协，愚必曰：“此事贤家翁所
为，更之不亦便乎？”昫憾其言切，于是每言必相诘难，
或至喧呼。无几。两人俱罢相。

《顺宗实录》：“令狐峘为衡州别驾。贞元初，李泌为相，以
左庶子、史馆修撰征。至则与同职孔述睿争竞细碎，
数侵述睿。述睿长，告以让，不欲争。泌卒，窦参为相，恶
其为人，贬吉州别驾。”

《阳城》字亢宗，北平人。闾里有争者不诣官府，诣城以
决之。

《杜阳杂编》：“同昌公主有蠲忿犀，其犀圆如弹丸，带之
令人蠲忿怒。”

马令《南唐书孟宾于传》：“宾于初归江南，生子名归唐，
亦能诗。肄业庐山国学，尝得《瀑布》诗云：‘练色有穷处，
寒声无断时’。邻房生亦得此联，遂交争之。助教不能
辨，讼于江州，各以全篇意格定之，而归唐为胜。”
《十国春秋？闽刘乙传》：“通文时官凤阁舍人。乙尝乘醉
与人争妓，既醒惭悔，集书籍因酒致失者，编以自警，
题曰‘《百悔经》’。”自后不饮，至于终身。

《前蜀毛文锡传》：“天汉时，宦官唐文扆，同宰相张格为
表里，与文锡争权。会文锡以女适仆射庾传素子，宴
亲族于枢密院，用乐不先奏闻。高祖闻鼓吹声，怪之，
文扆因极口摘其短，贬文锡茂州司马，子询流维州，
籍其家。”

《珍珠船》王建平东州，诸将争功。王宗裕立枯树下，未
尝自伐，时号“枯松太保。”

《辽史萧革传》：革怙宠专权，时夷离毕耶律义先知革
奸佞，因侍燕言革所短，用之将败事，帝不听。一日，上
令义先对革巡掷，义先酒酣曰：“臣备位大臣，纵不能
进忠去佞，安能与贼博乎。”革衔之，佯言曰：“公相谑不
既甚乎？”义先诟詈不已。帝怒，皇后解之曰：“义先酒狂
醒可治也。”翼日，上诏革谓曰：“‘义先无礼，可痛绳之’。革”
曰：“义先之才，岂逃圣鉴！然天下皆知忠直，今以酒过
为罪，恐咈人望。”帝以革犯而不校，眷遇益厚。其矫情
媚上多此类《宋史侯章传》：章为武胜军节度。建隆元年八月，授太
子太师，封楚国公。既罢节镇，居常怏怏。一日，于朝堂
与故旧言晋、汉间事，时有轻忽章者，章厉声曰：“当辽
主疾作，谋归，有上书请”避暑嵩山者：“我粗人，以战斗
取富贵。若此谀佞，未尝为之。”坐中有惭者。

《王仁赡传》：“仁赡为大内部署，以政事与僚属相矛盾，
争辩帝前。仁赡辞屈，责授右卫大将军。翼日，改唐州
防御使。仁赡既失权利，因怏怏成疾，数日卒。”

《苏易简传》：“易简参知政事，时赵昌言亦参知政事，与
易简不协，至忿争上前。上皆优容之。”

《马仁瑀传》：“仁瑀入宋，历官龙捷左厢都指挥使，领岳
州防御使，移领汉州。王继勋以后族骄恣，凌蔑将帅，
人皆引避，独仁瑀词气不相下，尝攘臂欲殴之。会帝
将讲武郊外，遂欲相图，各勒所部兵私市白梃。太祖
密知之，诏罢讲武，出仁瑀为密州防御使。”

《孔守正传》：“端拱初，拜殿前都虞候，领容州观察使。一
日，侍宴北苑，上入元武门，守正大醉，与王荣论边功
于驾前，忿争失仪。侍臣请以属吏，上弗许。翼日，俱诣
殿廷请罪。上曰：‘朕亦大醉，漫不复省’。遂释不问。”
《清异录》：“荆楚贾者与闽商争宿邸，荆贾曰：‘尔一等人，
横面蛙言，通身剑戟。天生玉网，腹内包虫’。闽商应之
曰：‘汝辈腹兵亦自不浅’。”盖谓荆字从“刀”也。

《宋史尹宪传》：淳化五年，知定州，与兵马部署王荣不
协。荣素粗暴，因忿殴宪仆地，宪怏怏致疾，数日卒
弭。《德超传》：“德超为镇州驻泊都监，柴禹锡与德超官
同，先授班在其上。故德超视事月馀，称病请告，居常
怏怏。一日，诟显及禹锡曰：我言国家大事，有安社稷
功，止得线许大官。汝等何人，反在我上，更令我效汝
辈所为，我实耻之。”又大骂曰：“汝辈当断头！我度上无
守执，为汝辈所眩惑。”显告之。太宗怒，命膳部郎中、知
杂滕中正就第鞫德超，具伏，下诏夺官职，与其家配
隶琼州禁锢。未几死。

《谢德权传》：“德权为崇义副使，兼领东西八作司。大中
祥符元年，议东封，命与刘承珪、戚纶同计度发运。迁
供备库使，预修玉清昭应宫。时累徙民舍以广宫地，
刘承珪议掘地及丈加筑以壮基址。德权患其劳役
过甚，日与忿争，不能夺，遂求罢。”

《魏能传》：“能为宁边军路部署，与张凝领偏师分道入
幽、易，牵制契丹之势。能畏懦不前，且不戢所部，多俘
夺人马，俄徙屯定州。明年，师还大名。时王能、曹璨各
领兵归阙，即城下钤辖孙全照遣能、璨之师由北门
分道先入，能师继之。能怒全照之后己，即疾驱竞入。
全照射之，能嚄唶不堪，夺全照弓以去。翌日，诣判府”
王钦若，诬全照射伤押队阁门杨凝，词颇纷竞。全照
密疏能摧兵退缩，师缓失期，及师旋不整状。上初闻
能逗遛，微怒。会全照奏，乃质实于张凝、白守素等，即
责授右羽林将军，出为巩县都监。

《道山清话》：司马君实与吕吉甫在讲筵，因论变法事，
至于上前纷拏。上曰：“相与讲是非，何至乃尔？”即罢讲。
君实气貌愈温粹，而吉甫怒气拂膺，移时尚不能言。
人言：一个陕西人，一个福建子，怎生厮合得著。
《宋史·王祐传》：祐孙质，通判苏州。州守黄宗旦少，质尝
因争事，宗旦曰：“‘少年乃与丈人抗耶’？质曰：‘事有当争，
职也’。”卒不为屈。

《袁廓传》：“廓判户部勾院，强项好争，数与判使等较曲
直于上前，声气俱厉，上每优容之。”

《王曾传》：景祐元年为枢密使，明年封沂国公。初，吕夷
简参知政事，事曾谨甚，曾力荐为相。及夷简位曾上，
任事久，多所专决，曾不能堪，议论间有异同，遂求罢。
仁宗疑以问曾曰：“卿亦有所不足耶？”时外传“知秦州
王继明纳赂夷简，曾因及之。帝以问夷简，曾与夷简
交论帝前曾言亦有过者，遂与夷简俱罢。”

《名臣言行录外集》：“或问吕希哲曰：‘为小人所詈辱，当
何以处之’？曰：‘上焉者知人与己本一，何者为詈，何者
为辱，自然无忿怒也。下焉者且自思曰：‘我是何等人，
彼为何等人？若是答他，却与此人等也。如此自处，忿
心亦自消也’’。”

《读书镜》：司马温公在洛下，与诸故老时游集，相约酒
行，果实食品皆不得过五，谓之真率会。子瞻在黄州，
与邻里往还，子瞻既绝俸，而往还者亦多贫，自言有
三养，曰：安分以养福，宽胃以养气，省费以养财。叶石
林云：山居馔具不时得，吾又不能多饮，乃兼取二者
而参行之，戏以语客曰：“古者行宾客之礼，有燕有享”，
而享其杀也，施之各有宜。今邂逅而集者，用子瞻以
当享；非时而特会者，用温公以当燕。遇所当用，必先
举以告客，虽无不笑，然亦莫吾夺也。近知吴、越之俗，
水陆饾饤，至客散而馔不止，使司马东坡见之，当推
案不食矣。

《宋史王旦传》：王钦若与陈尧叟、马知节同在枢府，因
奏事忿争，真宗召旦至，钦若犹哗不已。知节流涕曰：
“愿与钦若同下御史府。”旦叱钦若使退。帝大怒，命付狱。旦从容曰：“钦若等恃陛下厚顾尚烦谴诃，当行朝
典，愿且还内，来日取旨。”明日，召旦前问之，旦曰：“‘钦若
等当黜，未知坐以何罪’？帝曰：‘坐忿争无礼’。旦曰：‘陛下
奄有天下，使大臣坐忿争无礼之罪，或闻外国，恐无
以威远’。”帝曰：“卿意如何？”旦曰：“愿至中书召钦若等，宣
示陛下含容之意，且戒约之。俟少间罢之，未晚也。”帝
曰：“非卿之言，朕固难忍。”后月馀，钦若等皆罢。

《丁谓传》：诏以二府兼东宫官，遂加谓门下侍郎，兼太
子少傅，而李迪先兼少傅，乃加中书侍郎，兼尚书左
丞。故事，左、右丞非两省侍郎所兼，而谓意特以抑迪
也。谓所善林特，自宾客改詹事，谓欲引为枢密副使
兼宾客，迪执不可，因大诟之。既入对，斥谓奸邪不法
事，愿与俱付御史杂治，语在《迪传》。帝因格前制不下，
乃罢谓为户部尚书，迪为户部侍郎，寻以谓知河南
府，迪知郓州。明日入谢，帝诘所争状，谓对曰：“‘非臣敢
争，乃迪忿詈臣尔，愿复留’。遂赐坐。左右欲设墩，谓顾
曰：‘有旨复平章事’。”乃更以杌进。即入中书视事如故。
《刘攽传》：熙宁中，判尚书考功，同知太常礼院，考试开
封举人，与同院王介争詈，为监察御史所劾罢。礼院
《刘沆传》：“沆为右正言知制诰，判吏部流内铨，奉使契
丹，馆伴杜防强沆以酒，沆霑醉，拂袖起，因骂之，坐是
出知潭州。”

《归田诗话》：或谓“荆公好与人争，在朝则与人争新法，
在野则与谢公争墩。”亦善谑也。

《宋史曾布传》：布当国，蔡京为左丞，京与布异。会布拟
陈佑甫为户部侍郎，京奏曰：“爵禄者，陛下之爵禄，奈
何使宰相私其亲？”布婿陈迪，佑甫子也。布忿然争辨，
久之，声色稍厉。温益叱布曰：“曾布，上前安得失礼！”徽
宗不悦而罢。御史遂攻之，罢为观文殿大学士，知润
州。

《翟汝文传》：“绍兴元年，为翰林学士兼侍讲，除参知政
事，同提举修政局。时秦桧相，四方奏请填委未决，吏
缘为奸。汝文语桧，宜责都司程考吏牍，稽迟者惩之。
汝文尝受辞牒，书字用印，直送省部，入对，乞治堂吏
受赂者。桧怒，面劾汝文专擅。右司谏方孟卿因奏汝
文与长官立异，岂能共济国事。罢去以卒。先是，汝文”
在枢密，桧为郡文学，汝文荐其才，故桧引用之。然汝
文性刚，不为桧屈，对案相诟，至目桧为“浊气。”

《徐处仁传》：“处仁为中书侍郎，吴敏荐处仁可相，拜太
宰兼门下侍郎。处仁言论，初与吴敏、李纲合，寻亦有
异议。尝与敏争事，掷笔中敏面，鼻额为黑。唐恪、耿南
仲、聂山欲排去二人而代之位，讽言者论之，与敏俱
罢，处仁以观文殿大学士为中太一宫使。”

《李伯玉传》：“伯玉字纯甫，饶州馀干人。端平二年进士
第二。度宗即位，兼侍读，权礼部侍郎，升兼同修国史、
实录院同修撰。贾似道尝集百官议事，忽厉声曰：‘诸
君非似道拔擢，安得至此。众默然，莫敢应者。伯玉答
曰：‘伯玉殿试第二名，平章不拔擢，伯玉地步亦可以
至此’。似道虽改容而有怒色，既退，即治归’。”

《梦溪笔谈》：“鞠真卿守润州，民有斗殴者，本罪之外，别
令先殴者出钱以与后应者。小人靳财兼不愤，输钱
于敌人，终日相视，无敢先下手者。”

《谈苑》：“熙河之师，上意甚欲得木征，以内殿崇班钱五
千贯购之。熙宁六年，木征降于常河，诺城王韶奏以
为令。王君万、韩存宝招呼李宪奏以为与燕达纳款”，
韶、宪争功，隙由此启。上尝对石惠卿称宪禽木征之
功，盖宪之面奏详于韶之条奏故也。安南之师，上欲
遣宪与赵卨往，韶时在枢府，与王安石共争之。由是
罢宪而遣郭逵。上不平二公之争，使宪举河西。既而
逵败绩而宪有功，故上益以宪为可用。高若讷作中
丞，与小黄门同监修祭器，遂同书奏状，议者非之。
寓简韩治与同僚处，一日，有卒悍厉，众皆怒之，唯韩
不顾，徐言曰：“无忿疾于顽，惟顽能致人忿故也。”人谓
其有家学，盖魏公之后。

《贤奕编》：韩魏公言庆历中与范文正公、富文忠公同
在西府，上前争事，议论各别，下殿时不失和气，如未
尝争也。当时相善三人，正如推车。盖其心主于车可
行而已，不为己也。

东坡示参寥云：“桃符仰视艾人而骂曰：‘汝何等草芥，
辄居吾上’！艾人俯应曰：‘汝已半截入土，犹争高下乎’？
桃符怒，往复争不已。门神解之曰：‘吾辈不肖，方傍人
门户，何暇争闲气耶’？”此极可为浅学争辩者之喻。
《金史·后妃传》：景祖昭肃皇后，唐括氏，有识度。景祖与
客饮，有醉而喧呶者，辄自歌以释其忿争。景祖没后，
往邑屯村，世祖、肃宗皆从。会桓𧹞、散达偕来，是时已
有隙，被酒，语相侵，不能平，遂举刃相向，后起，两执其
手，谓《桓𧹞》、散达曰：“汝等皆吾夫时旧人，奈何一旦遽
忘吾夫之恩，与小儿子辈忿争乎？”因自作歌，《桓𧹞》、散
达怒乃解。

《桓𧹞传》：“桓𧹞、散达兄弟尝事景祖。世祖初，季父跋黑
有异志，阴诱桓𧹞，欲与为乱。昭肃皇后往邑屯村，世祖、肃宗皆从行，遇桓𧹞、散达各被酒，言语纷争，遂相
殴击，举刃相向。昭肃皇后亲解之，乃止。”

《宗室传》：宗磐拜太师，与宗干、宗翰并领三省事，熙宗
优礼宗室。宗翰没后，宗磐日益跋扈，尝与宗干争论
于上前，即上表求退。乌野奏曰：“陛下富于春秋，而大
臣不协，恐非国家之福。”熙宗因为两解。宗磐愈骄恣，
后于熙宗前持刃向宗干，都点检萧仲恭呵止之。
《杲传》：杲本名撒离喝，海陵念撒离喝久握兵在外，颇
得士心，忌之，以为行台左丞相，兼左副元帅。又恐不
奉命，阳尊以殊礼，使系属籍，以玉带玺书赐之。撒离
喝至汴，诏谕行台右丞相、副元帅挞不野，无使撒离
喝领军事。撒卨喝不知，每事辄争之。挞不野诡曰：“太
师梁王，以陕西事属公，以河南事属挞不野，今未尝
别奉诏命，陕西之事”，挞不野固不敢干涉。挞不野久
在河南，将帅畏而附之。撒离喝始至，势孤，争之不得，
白于朝。大臣知上旨，报曰：“如梁王教。”及诏使至汴，谕
旨与挞不野。使还，挞不野独有附奏，撒离喝不得与
闻，人皆知海陵使挞不野图之矣。

《大㚖传》：海陵疑左副元帅撒离喝，以为行台左丞相，
使㚖伺察之，诏军事不令撒离喝与闻。撒离喝不知
海陵意旨，每与㚖争军事，不能得，遂与㚖有隙。海陵
竟杀撒离喝，召㚖入朝，拜尚书右丞，封神麓郡王。
《李石传》：山东、河南军民交恶，争田不绝，有司谓兵为
国根本，姑宜假借。石持不可，曰：“兵民一也，孰轻孰重？
国家所恃以立者，纪纲耳。纪纲不明，故下敢轻冒。惟
当明其疆理，示以法禁，使之无争，是为长久之术。”趣
有司拯问。自是军民之争遂息。

《宗室传》：“襄本名永庆，子和尚，封应国公，赐名乐善。左
宣徽使许霖之子知彰与和尚斗争，其母妃命家奴
捽入陵辱之，使人曳霖至第，殴詈之。明日，霖诉于朝。
诏大兴尹萧玉、左丞良弼、权御史大夫张忠辅、左司
员外郎王全杂治妃，杖一百，杀其家奴为首者，馀决
杖有差。霖尝跪于妃前，失大臣体，及所诉有妄，笞二”
十。

《斡勒合打传》：“合打遥授同知太原府事，仍领其众。俄
以本官遥授彰德军节度使，权河东、河北宣抚副使，
督粮饷，往代州。合打不欲行，因与宣抚使完颜伯嘉
争辨。合打恐伯嘉奏闻，乃先奏伯嘉辱己。御史台廉
得其事，未及奏，伯嘉、合打皆改迁。”

《元史刘亨安传》：“都元帅塔海征巴蜀，攻散关，破剑门，
出奇制胜，战功居多。进围成都，亨安为先锋，大破之
于城西，生擒宋将陈侍郎。有乔长官与亨安争功，未
几攻城，乔为炮所伤，亨安负之以出，乔感愧。”

《敬俨传》：“俨为都事，江南行御史台与江浙省争政事，
闻俨曰：‘省台政事，风化本原，各宜尽职，顾乃以小故
忿争而渎上听乎’。”

《明外史李善长传》：“善长外宽和，内多忮刻，与中丞刘
基争法面询，基不自安，请告归。”

《见闻搜玉》：夏元吉，湘阴人。永乐间勋德宠眷，为时元
臣，器量宏厚，人莫能及。或问“量可学乎？”答曰：“吾幼时
遇犯者则怒，始忍于色，中忍于心，久则自熟。殊无相
校意。”

《湖广通志》：“吴良吉，字亦梁，黄冈人。闻阳明讲良知学，
鬻产得五金，同友往从之。一日争论阳明前，气微厉，
阳明以目摄之曰：‘汝见盘在杯下，所以能载杯；汝见
案在盘下，所以能载盘；汝见地在案下，所以能载案’。
吉领其训，退而泣下，嗣是益自励。”

《列朝诗集》：“刘绘字子素，嘉靖乙未进士。在省垣，值夏
贵溪用事，抗疏诋諅，上颇是之。贵溪度无以难，乃遣
客李宝以相术来说。子素怒，捽宝柱下。已而从给舍
寿贵溪，贵溪手持玉器行酒，子素挥其碗碎地，客尽
惊出。明日疏夏十罪，不报。”

《明外史陆深传》：“深擢山西提学副使，与御史赵镗争
事，互劾。镗谪官，深逮问复职。已，改浙江，仍视学政。”
《浙江通志》：“项大章尝语人曰：人好竞，处之以恬；人好
争，处之以忍。”

《诗经小雅小旻》：“维迩言是争。”

《礼记乐记》：“粗厉、猛起、奋末，广贲之音作，而民刚毅。”〈注〉
《贲》，读为愤，怒气充实也。

《祭义》：“乐极和，礼极顺。内和而外顺，则民瞻其颜色而
不与争也。”

“致让”以去争也。

《忿言》不反于身。〈注〉人不能无忿怒，忿怒之言当由其
不直，直则人服，不敢以忿言来也《坊记》子云：“善则称人，过则称己，则民不争。”

“无辞而行情”，则民争。

儒行道涂不争险易之利，冬夏不争阴阳之和，
乡饮酒义，“先礼而后财，则民作敬让而不争矣。”
《左传》昭公六年：郑人铸刑书，叔向使诒子产书曰：“昔
先王议事以制，不为刑辟，惧民之有争心也。民知有
辟，则不忌于上，并有争心，以征于书，而徼幸以成之，
弗可为矣。今吾子铸刑书，将以靖民。民知争端矣，将
弃礼而征”于《书》，锥刀之末，将尽争之。乱狱滋丰，贿赂
并行。终子之世，郑其败乎？

凡有血气，皆有争心，故“利不可彊”，思义为愈。

《国语》：人有言曰：“佐饔者尝焉，佐斗者伤焉。”

《管子·法禁篇》：“以遂忿为勇者，圣王之禁也。”

《律》者，所以定分而止争也。

《老子下篇》：“以其不争，故天下莫能与之争。”

善胜敌者不争，

《庄子人间世》篇：“德荡乎名，知出乎争。名也者，相轧也；
知也者，争之器也。”

《庄子胠箧》篇：“掊斗折衡，而民不争。”

《秋水》篇：“争让之礼，尧桀之行，贵贱有时，未可以为常
也。”

《则阳》篇：“荣辱立然后睹所病，货财聚然后睹所争。”
《列子说符》篇：“名不与利期，而利归之；利不与争期，而
争及之；故君子必慎为善。”

《尹文子》：“赏者所以劝忠，能亦所以生鄙争。”

《鹖冠子》弃细忿之愧，立累世之名。

《荀子王制》篇：“势位齐而欲恶同，物不能澹则必争，争
则乱，乱则穷矣。”

《富国》篇：“墨术诚行，则天下尚俭而弥贫，非斗而日争。”
《礼论》篇：“人生而有欲，欲而不得，则不能无求；求而无
度量分界，则不能不争。争则乱，乱则穷。”

《性恶》篇：“今人之性，生而有好利焉，顺是故争夺生而
辞让亡焉。”

《韩非子孤愤篇》：“以疏远与近爱信争，其数不胜也；以
新旅与习故争，其数不胜也；以反主意与同好争，其
数不胜也；以轻贱与贵重争，其数不胜也；以一口与
一国争，其数不胜也。”

《外储说左上篇》：郑县人有得车轭者，而不知其名，问
人曰：“此何种也？”对曰：“此车轭也。”俄又复得一问人曰：
“此是何种也？”对曰：“此车轭也。”问者大怒曰：“曩者曰车
轭，今又曰车轭，是何众也？此女欺我也！”遂与之斗。
《八说篇》交争逆令，谓之刚材。

《五蠹》篇：“夫山居而谷汲者，𦝼腊而相遗以水；泽居苦
水者，买庸而决窦。故饥岁之春，幼弟不饟；穰岁之秋，
疏客必食。非疏骨肉，爱过客也，多少之实异也。是以
古之易财，非仁也，财多也；今之争夺，非鄙也，财寡也。”
《显学》篇：“夫斩首之劳，不赏而家斗之勇，尊显而索民
之疾，战拒敌而无私斗，不可得也。”

《史记律书》：“自含血戴角之兽，见犯则校，而况于人，怀
好恶喜怒之气。”

《孙武子列传》：“夫解杂乱纷纠者不控卷，救斗者不搏
撠，批亢𢭏虚，形格势禁，则自为解耳。”

《货殖传》：“临菑亦海岱之间一都会也。其俗宽缓阔达
而足智，好议论，怯于众斗，勇于持刺，大国之风也。”
《汉书娄敬传》：“敬曰：‘夫与人斗，不扼其亢，拊其背，未能
全胜。今陛下入关而都，案秦之故，此亦扼天下之亢
而拊其背也’。”

《淮南子原道训》：“好事者未尝不中，争利者未尝不穷
也。土处下不争高，故安而不危；水流下不争先，故疾
而不迟。昔舜耕历山，期年而田者争处墝埆，以封壤
肥饶相让；钓于河滨，期年而渔者争处湍濑，以曲隈
深潭相予。”

《齐俗训》：“珠玉尊，则天下争矣。”

夫民有馀即让，不足则争。让则礼义生，争则暴乱起。
故物丰则欲省，求赡则争止。

《诠言训》：“善有章，则士争名，利有本，则民争功。二争者
生，虽有贤者勿能治。”

“在智”则人与之讼，在力则人与之争。

《兵略训》：“群居杂处，分不均，求不赡则争；争则强胁弱，
而勇侵怯。”

《说山训》：“人之情，于利之中则争取大焉；于害之中则
争取小焉。”

“断右臂而争一毛，折《镆邪》而争锥刀”，用智如此，岂足
高乎？

《立慬》者，非学斗争也，慬立而生不让。

《大戴礼主言》篇：“上恶贪则下耻争。”

《礼察》篇：“乡饮酒之礼废，则长幼之序失，而争斗之狱
繁矣。”

《曾子大孝》篇：“恶言不出于口，忿言不及于已。”

《汉王褒僮约》：“餧猪纵犬，勿与邻里争斗。”

刘向上封事：“崇推让之风，以销分争之讼《后汉书桓谭传》：“今人相杀伤，虽已伏法，而私结怨仇，
子孙相报，后忿深前，至于灭户殄业，而俗称豪健。故
虽有怯弱，犹勉而行之。此为听人自理，而无复法禁
者也。”

《党锢传》：“诸为怨隙者，因相陷害，睚眦之忿，滥入党中。”
《盐铁论诏圣》篇：“富则仁生，澹则争止。”〈澹古赡字〉
《风俗通俗说》：二人共澡手，令人争斗，无异器，当共澡
者。其祝曰：“人相爱，狗相啮。”言狗斗时洒之以水，便自
解也。

“坐不移樽。”俗说移樽令人争斗。

《申鉴改礼》篇：“君臣亲而有礼，百僚和而不同，让而不
争，勤而无怨，无事惟职是司，此治国之风也。”

“君臣争名，朝廷争功；士大夫争名，庶人争利”，此“乖国
之风也。”

杜预《左传》“𢵧然授兵登陴。”〈注〉𢵧然：劲忿貌。
嵇康《家诫》：“人有相与变争，未知得失所在，慎勿预也。”
《文中子魏相》篇：“‘仇璋问：君子有争乎’？子曰：‘见利争让，
闻义争为，有不善争改’。”

贾公彦《书经疏》：“朋，家作仇。”正义曰：“小人好忿，天性之
常。”

《谭子》：“虎狼不过于嗜肉，蛟龙不过于嗜血，而人无所
不嗜。所以不足则斗，不与则叛。鼓天下之怨，激烈士
之忿，食之道非细也。”

不有赏劝，焉得斗争。

《宋史·地理志》：“登、莱、高密负海之北，楚商兼凑，民性愎
戾而好讼斗。”

《易潜》虚资初衣食货赂生养之具，争怨之府。争怨之
府，当义治也。

《迃书》迃夫见童子拾樵于道，约曰：“见樵先呼者得之，
后毋得争也。”皆曰：“诺。”既而行，相与笑语戏狎。至驩也，
瞲然见横芥于道，其一先呼而众童子争之，遂相挞
击，有伤者。迃夫惕然，亟归而叹曰：“今天下之利大于
横芥者多矣。吾不知戒而日与人游，恃其驩而信其
约，一旦有先呼而斗者，能无伤乎？”

《省心录》：“好胜者必争，贪荣者必辱。”

《朱子语类》：门人有与人交讼者，先生数责之云：欲之
甚，则昏蔽而忘义理，求之极，则争夺而至怨仇。
《埤雅》：欲蠲人之忿，则赠之以青堂。青堂，一名合欢。
《应谐录》：两人相构于衢，甲曰：“你欺心。”乙曰：你欺心。甲
曰：“你没天理。”乙曰：“你没天理。”阳明先生闻之，谓门弟
子曰：“小子听之。”两人谆谆然讲学也。门人曰：“诟也，焉
为学？”曰：“汝不闻乎？”曰：“心曰天理，非讲学而何？”曰：“既讲
学，又焉诟？”曰：“夫夫也，惟知求诸人，不知反诸己故也。”
《御龙子集》：“犯而不校，忘乎在人也，恕也。自反而忠，尽
乎在我也，忠也。忠尽而恕无不行，是故委之忘人己
也。”

“不报，无道与不校何择焉？”曰：“无道不止于犯而已。非
礼之加，或越纪而败常焉，是可甘媚而隐忍耶？”
《吕泾野集》有一相知见先生，言二友因争取书抄，至
失和气。先生谓之曰：“试问所抄书中有此事否？且何
不出一言以箴规之？”对曰：“惟至人能受尽言。”曰：“伱先
做了个至人，亦自可使人受尽言矣。”

《吕新吾集》：余行年五十，悟得五不争之味：“不与居积
人争富，不与进取人争贵，不与矜饰人争名，不与少
年人争英俊，不与盛气人争是非。”

《读书镜》：韩持国知颍州时，彦以状元及第判州事，每
称状元。持国怒曰：“状元无官耶？”自是改呼佥判，彦终
身衔之。马涓亦以状元及第判秦州，亦呼状元。秦帅
穆晋伯曰：“状元者，及第未除也。既为判官，则勿称之
矣。”涓愧谢之。予尝举此以问客曰：“二事绝类，而一衔
之，一谢之，何与？”客曰：“人品不同耳。”予曰：“固然。”持国厉
“声而咤之，故其人多怨；晋伯平心以道之，故其人多
悦。”程子曰：“凡为人言者，理胜则事明，气忿则招拂”，此

谓也

《图书编》：《圣训释目》：“斗有三：今俗有忿集众执持凶器
相殴者。有因忿以酒食相胜，争觅异品，盛设筵宴，或
出银谢中，多至数十。而其作中者，利于得谢，愈搬弄
是非，构成大衅，报复相寻。又有因时节赛会，妆饰神
船，搬演戏文，施张灯火，鸣金放铳，彼此相角，亦谓之
斗。是皆败俗糜财，有损无益。”

《列子》：“昔共工与颛顼争为帝，怒触不周之山，崩折天
柱，绝地维。”

《庄子则阳篇》：“有国于蜗之左角者曰触氏；有国于蜗
之右角者曰蛮氏。时相与争地而战，伏尸数万，逐北
旬有五日而后反。”

《符子》：“齐鲁争汶阳之田，鲁侯有忧色。《周礼》往见曰：‘臣
尝昼寝，有群虱共斗乎衣中，相杀者大半。虱父止之

《韩非子》：“郑人有相与争年者，一人曰：‘吾与尧同年’。一
人曰：‘吾与黄帝兄同年’。讼此不决，以后息为胜。”
乌台诗案：苏舜举言，闻人说一小话云：“燕以日出为
旦，日入为夕，蝙蝠以日入为旦，日出为夕。”争之不决，
诉之凤凰。路逢一禽谓燕曰：“凤凰渴睡，都是训狐。”权
摄轼赠舜举云：“奈何效燕蝠，屡欲争晨暝。”以讥讽王
庭老等，如训狐，不分别是非也。